NARIADENIE KOMISIE (ES) č. 431/2005
zo 16. marca 2005,
ktorým sa na rok 2005 ustanovuje výnimka z nariadenia (ES) č. 1518/2003, pokiaľ ide o dátumy vydania vývozných licencií v sektore bravčového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom (1), najmä na jeho článok 8 ods. 2,
keďže:
(1)
Článok 3 ods. 3 nariadenia Komisie (ES) č. 1518/2003 z 28. augusta 2003, ktorým sa ustanovujú podrobné pravidlá zavedenia systému vývozných licencií v sektore bravčového mäsa (2), ustanovuje, že vývozné licencie sa vydávajú v stredu nasledujúcu po týždni, v ktorom boli žiadosti o licencie podané za predpokladu, že Komisia za toto obdobie neprijala žiadne z osobitných opatrení.
(2)
Vzhľadom na voľné dni v roku 2005, ako aj na nepravidelné uverejňovanie Úradného vestníka Európskej únie počas týchto dní, doba medzi podaním žiadostí a dňom vydania licencií je príliš krátka na zabezpečenie riadneho spravovania trhu. Táto doba by sa preto mala predĺžiť.
(3)
Opatrenia ustanovené v tomto nariadení sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
Udelením výnimky z článku 3 ods. 3 nariadenia (ES) č. 1518/2003 na rok 2005 sa licencie vydávajú v dátumoch, ktoré sú uvedené v prílohe k tomuto nariadeniu.
Táto výnimka sa uplatňuje za predpokladu, že sa pred uvedenými termínmi vydania licencií neprijme žiadne z osobitných opatrení uvedených v článku 3 ods. 4 nariadenia (ES) č. 1518/2003.
Článok 2
Toto nariadenie vstupuje do platnosti tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. marca 2005